# Funktionsbeskrivelse for "overlæge med funktion som uddannelsesansvarlig overlæge (UAO)" på AUH

|  |  |
| --- | --- |
| **Betegnelse for funktion** | **"Overlæge med funktion som uddannelsesansvarlig overlæge"** (UAO) |
| **Ansættelsessted** | (*Hospital / afdeling / afsnit)* |
| **Organisatorisk**  **placering og reference** | UAO refererer uddannelsesfagligt til afdelingsledelsen (AL), der har det overordnede ansvar for den lægelige videreuddannelse i afdelingen. Er der i afdelingen en uddannelsesansvarlig ledende overlæge (UA-LO) vil UAO have uddannelsesfaglig reference til denne.  UAO varetager per delegation fra AL det ledelsesmæssige ansvar for den lægelige videreuddannelse i afdelingen. Ansvaret kan i særlige tilfælde deles mellem flere UAO’er og/eller UA-LO’er. Såfremt der er en eller flere UAO'er/UA-LO'er i afdelingen skal funktionsbeskrivelserne definere opgavefordelingen.  Opgavehåndteringen og præmisserne for at varetage det uddannelsesmæssige funktionsansvar bygger på en kontinuerlig tæt og åben dialog mellem UAO og afdelingsledelsen.  UAO kan i henhold til AUH Ledelsesmodel, august 2022 indgå i afdelingens funktionsledergruppe efter konkret vurdering.    UAO samarbejder med hospitalets uddannelseskoordinerende ledende overlæger om kvalitetssikring og udvikling af uddannelse, tværgående uddannelsesforløb samt fælles tiltag inden for den lægelige videreuddannelse. UAO indgår i hospitalets udvalg vedrørende den lægelige videreuddannelse.  UAO repræsenterer afdelingen i ansættelsesudvalg til hoveduddannelsesforløb og i de regionale specialespecifikke uddannelsesudvalg. |
| **Løn- og**  **ansættelsesvilkår** | Overlægen er ansat i henhold til gældende overenskomst for overlæger. |
| **Ledelsesroller** | Alle overlæger ansat i afdelingen tager medansvar for den fælles ledelsesopgave, der ligger i at sikre det bedst mulige patientforløb for hver enkelt patient. Dette er gældende både inden for det enkelte afsnit og på tværs af afsnit, fag og funktioner.  UAO har et særligt ansvar for, at der i alle patientforløb og arbejdsfunktioner er fokus på, at den lægelige videreuddannelsen integreres.  UAO er loyal over for det øvrige ledelsessystem og har et særligt ansvar for, at beslutninger og aftaler i relation til den lægelige videreuddannelse omsættes til handling.  Ledelse er baseret på dialog. UAO skal løbende lede dialoger med relevante samarbejdspartnere og efterfølgende kunne træffe og kommunikere beslutninger.  Uddannelsesansvar er grundlæggende et fælles tværfagligt ansvar, hvor de uddannelsesansvarlige understøtter tværfagligheden og har øje for den samlede opgaveløsning i afdelingen og på hospitalet. UAO samarbejder derfor med uddannelsesansvarlige fra andre sundhedsprofessioner i et bredt perspektiv, hvor det er relevant for løsning af uddannelsesopgaven.  UAO har et uddelegeret ansvar for den lægelige videreuddannelse i afdelingen og er dermed den uddannelsesfaglige leder for afdelingens speciallæger, de uddannelseskoordinerende yngre læger samt vejledergruppen. |
| **Ansvarsområder og arbejdsopgaver** | **Overordnet**  Afdelingsledelsen har overordnet det ledelsesmæssige ansvar for den lægelige videreuddannelse i afdelingen som er uddelegeret til UAO. Ansvaret kan i særlige tilfælde deles mellem flere UAO’er evt. UA-LO'er.  UAO har et ledelsesansvar for, at afdelingen sikrer, at de kompetencer og uddannelseselementer, der er beskrevet i uddannelsesprogrammerne opnås jf. de gældende målbeskrivelser.  UAO har ansvar for at sikre koordination med andre afdelinger, som indgår i afdelingens uddannelsesforløb dvs. etablere og indgå i et tæt samarbejde med afdelinger/specialer indenfor og/eller på tværs af de 3 Videreuddannelsesregioner.  UAO har ansvar for at indgå i samarbejdet med de postgraduate kliniske lektorer dvs. den regionale pædagogisk udviklende funktion og Videreuddannelsessekretariaterne.  1***) Uddannelsesfaglig ledelse***   * Sikrer høj faglig kvalitet i afdelingens videreuddannelse af læger, ved bl.a. at medvirke til at sikre, at uddannelsen foregår som en integreret del af uddannelseslægernes daglige kliniske funktioner * Sikrer og skaber en løbende kvalitetsudvikling af afdelingens lægelige videreuddannelse bl.a. ved, at inddrage uddannelseslægernes evaluering, inspektorrapporter, tiltag fra 3-timers møder mm. * Sikrer at ny viden inden for området medicinsk pædagogik formidles og anvendes til udvikling af afdelingens lægelige videreuddannelse * Sikrer at gældende bekendtgørelser, vejledninger og retningslinjer vedrørende den lægelige videreuddannelse til enhver tid følges * Sikrer at der i fornødent og relevant omfang og efter aftale med afdelingsledelsen er uddelegeret et formelt ansvar for videreuddannelsen af læger til de kliniske vejledere, hovedvejledere og feedback facilitatorer * Sikrer at der delegeres opgaver og ansvarsområder til afdelingens uddannelseskoordinerende yngre læger (UKYLér) * Sikrer løbende kompetenceudvikling af afdelingens hovedvejledere og kliniske vejledere   ***2. Driftsledelse – relateret til den lægelige videreuddannelse:***   * Ansvar for, at der er sammenhængende uddannelsesforløb, der understøtter progression i læringen på tværs af afdelingens teams og fysiske enheder * Ansvar for, at der er den nødvendige sammenhæng mellem uddannelsesplanlægning og arbejdsplanlægning under hensyntagen til den samlede driftsopgave i samarbejde med funktionsledere, skema- og arbejdstilrettelæggere * Ansvar for i tæt samarbejde med afdelingens øvrige læger, at alle muligheder for uddannelse udnyttes effektivt til kompetenceudvikling af uddannelseslæger * Ansvar for at indgå i dialog og konstruktiv samarbejde med andre afdelinger om løsningen af de fælles uddannelsesopgaver   ***3) Personaleledelse (rettet mod uddannelseslæger)***   * Deltager i samarbejde med afdelingsledelsen og efter delegation af ansvar i ansættelsen af uddannelseslæger og bidrager til at understøtte rekruttering af uddannelseslæger * Ansvar for, at alle uddannelseslæger får den formelle uddannelsesvejledning * Ansvar for, at der i sammenhængende uddannelsesforløb er sikret overdragelse * Ansvar for, at alle uddannelseslæger tilbydes den relevante karrierevejledning dvs. medvirke til, at uddannelseslægerne potentialer udfoldes, herunder at der spottes og udvikles talenter inden for alle 7 lægeroller * Sikrer i samarbejde med afdelingsledelsen for en professionel problemhåndtering ved uhensigtsmæssige uddannelsesforløb inkl. sygefravær, herunder at de relevante aktører inddrages     ***4. Strategisk ledelse:***   * Samarbejder tæt med afdelingens ledergruppe om de nødvendige tilpasninger i afdelingen og indgår i de strategiske drøftelser og implementering af forandringer. UAO kan efter konkret vurdering indgå helt eller delvist i afdelingens ledergruppe. * Tager et medansvar for udviklingen af en uddannelseskultur i afdelingen, hvor uddannelse er en nødvendig forudsætning for høj kvalitet i patientbehandlingen jf. Strategi for Læring, Uddannelse og Kompetenceudvikling, AUH 2019 * Medvirker til at skabe en attraktiv arbejdsplads og et godt psykisk arbejdsmiljø med høj grad af psykologisk sikkerhed * Skaber resultater i samarbejde med andre f.eks. gennem samarbejde på tværs af afdelinger, ved at indgå i regionale og/eller nationale uddannelsesudvalg, samarbejder mellem det post- og det prægraduate område mm. |
| Uddannelseskrav & kvalifikationer samt kompetencer | UAO skal være ansat som overlæge med kliniske funktioner i afdelingen. Funktionen som UAO varetages på baggrund af en funktionsbeskrivelse med særlig vægt på viden om og praktiske erfaringer med medicinsk pædagogik og uddannelsesfaglig ledelse.  **Uddannelseskrav & kvalifikationer**   * Speciallæge i (et af) afdelingens speciale(er) og overlægekvalificeret * Dokumenteret erfaring på uddannelsesområdet som daglig klinisk vejleder, hovedvejleder, formidling & undervisning, som UKYL og/eller UAO * Gennemført vejlederkursus for speciallæger * Medicinsk pædagogiske kvalifikationer med særligt fokus på organisation og ledelse af den lægelige videreuddannelse fx kursus og kompetenceudviklingsforløb for UAO'er i VUR Nord. Er kurset ikke gennemført skal det som hovedregel gennemføres inden for et år efter tiltrædelsen som UAO   **Kompetencer**  Skal have kompetencer inden for alle 7 lægeroller med særlig vægt på ledelse, samarbejde, kommunikation og professionalisme.  *Ledelse- og organisatorisk*   * Strategisk ”blik” – analytisk og evne til at se muligheder * Organisatorisk forståelse – indsigt og overblik * Forandringsagent – kunne initiere og lede udviklingsprocesser – tænke nyt og innovativt * Samarbejdsevner – kunne motivere og skabe følgeskab * Dialogbaseret ledelse – kunne lede andre, skabe teamsamarbejde og indgå i ledergrupper     *Personlige*   * Rollemodel – personlig, faglig og ledelsesmæssig * God kommunikator og formidler * Tillidsskabende * Empatisk * Fleksibel og rummelig * Initiativrig og nytænkende * Struktureret * Handlekraftig og vedholdende   Det forventes, at UAO vedligeholder og udvikler egne kompetencer inden for medicinsk pædagogik og ledelse gennem deltagelse i møder, kurser, konferencer mm som en del af overlægens samlede efteruddannelsesaktiviteter.  De konkrete ledelseskompetencer skal afdækkes (LUS) og der skal sammen med afdelingsledelsen laves en konkret plan for, hvordan de nødvendige kompetencer tilegnes og vedligeholdes gennem træning, sparring og formel uddannelse. |
| Rammer & vilkårsaftaler (funktionstid, støttefunktioner mm) | Vurderes konkret ud fra den enkelte funktion  Der skal aftales den fornødne tid til uddannelsesledelsesopgaven. Der skal sikres de nødvendige støttefunktioner eksempelvis administrativ bistand og adgang til afdelingens HR ressourcer. |
| **De syv lægeroller** | Beskrives særskilt for funktionen hvad der vægtes ift. opgaveløsningen – særligt fokus på kommunikation, samarbejde, ledelse og professionalisme. |
| Dato |  |

AUH 22 februar 2024